**Til medlemmene i Kvamskogen Vel**

**Innspill i forbindelse med valg til nye styremedlemmer**

**Fra tidligere styremedlem, Eva Grimstad**

Kjære medlem

På årsmøtet i vår/sommer ble styret redusert fra 10-12 medlemmer til 7 medlemmer.

I mine 2 år som styremedlem har jeg stått i bresjen for mange endringer i foreningen. Blant annet mente jeg at det var for mange med 12 styremedlemmer i tillegg til en kasserer som var valgt utenfor styret. Det innebar i praksis at styremøtene besto av 13 personer. Det var derfor gledelig at årsmøtet i 2017 stemte for at styret skulle reduseres til 7 medlemmer. Jeg tok også initiativ til at foreningen fikk en nye og moderne hjemmeside og egen sms- innkalling til medlemmer, noe som har spart foreningen for mange utgifter knyttet til utsendelser pr. post med frimerker og kopiering. Jeg mente også at foreningen burde få ned driftskostnadene knyttet til honorarer til styreleder og kasserer. Dette var spørsmål medlemmene hadde reist på de siste årsmøtene, men da jeg tok dette opp som forslag til reduksjon i de årlige budsjettene, møtte jeg mye motstand fra de av styrets medlemmer som hadde sittet i styret fra 17 til over 30 år. Til tross for dette, er budsjettene nå redusert, og årsmøtet i 2017 har støttet disse reduksjonene.

Jeg fikk bare være styremedlem i 2 år, selv om jeg var innstilt fra valgkomitéen på 2 nye år og ønsket å fortsette. Tidligere styreleder i 16 år og styremedlem i 33 år, fikk en stemme mer enn meg, og fortsetter dermed i styret i ytterligere 2 år.

Halve styret hadde innstilt sak til årsmøtet om at vi burde sette et tak på hvor lenge et styremedlem kunne sitte i styret. Dette fikk dessverre ikke tilstrekkelig flertall på årsmøtet i 2017.

Det er etter mitt syn et faktum at det har vært forfall og manglende utvikling på Kvamskogen i altfor mange år. Det er heldigvis slik at bergensere fortsatt reiser på Kvamskogen for å gå på ski, enten de har hytte eller ikke, enten de tar en langrenns tur, eller satser på alpint.

Jeg ønsker at Kvamskogen Vel skal være en seriøs velforening som lokale aktører lytter til og tar hensyn til.

Foreningen må dessuten ta til seg innspill fra medlemmene og arbeide for at vi kan nå felles mål.

På den måten kan vi i fellesskap få til et Kvamskogen slik vi mener det vil bli best for flest mulig.

Ved å være høringsinstans, og å kunne oppnevne medlemmer til ulike komitéer og råd i offentlig regi, vil foreningen kunne påvirke utviklingen på Kvamskogen i medlemmenes interesse. Ved å ha god kontakt med næringslivet på Kvamskogen gjennom Kvamskogen Næringslag, vil vi bl.a. ha mulighet til å påvirke bedre og oftere løypekjøring.

Utviklingen i samfunnet er at vi forventer gode løyper og alpinanlegg, og gode turstier. Vi krever selvsagt trafikksikkerhet og fornuftige muligheter for å krysse fylkesveg 7. Men, til tross for at fartsgrensen over Kvamskogen er 80 km/t, har det ikke skjedd noe i denne sammenheng på Kvamskogen de siste 30 år. Riktignok er de siste planene for gang- og sykkelveg snart ferdigbehandlet i kommunestyret, men det er ikke penger til å gjennomføre planene på svært mange år. Da mener jeg vi bør tenke litt alternativt for i alle fall å få til noe. Dette er jeg heldigvis ikke alene om. Positive signaler fra Kvamskogen Næringslag og Kvam herad kan gjøre det mulig å få til forenklete turstier på rørtraseer for VA, dersom Hordaland Vegkontor gir klarsignal for dette. Hvis ikke, og inntil disse evt. er ferdige, mener jeg fartsgrensen må midlertidig reduseres til 60 km/t, i alle fall i helger og i vinter- og påskeferier.

Flertallet i det styret som ble valgt i 2017 har jeg tillit til. Jeg er sikker på at de vil arbeide videre for å få til positiv utvikling på Kvamskogen i tråd med det jeg her nevner.

En undersøkelse som er gjort av Facebook-gruppen for Kvamskogen, viser at hytteeierne bl.a. ønsker seg:

- lysløyper

- diverse aktiviteter for barn

- zip-line

- badeland

- klatrepark

De tiltakene som får mest oppslutning er:

- kajakk- og kanopadling

- gang- og sykkelstier

- fotturer/vandring

- riding

- bedre tilettelagt for å bade i vann

- Guidede topp-turer

Dette er gode innspill som Kvamskogen Vel må arbeide videre med.

Kvam herad tar i dag inn ca. 9 mill.kr. i eiendomskatt fra ca. 2.200 hytter på Kvamskogen . Det er dessuten planlagt ca. 800 nye hytter som vil gi økte inntekter til Kvam herad. I forbindelse med utbygging av BKK sine master over Kvamskogen, ble det fremforhandlet en økonomisk pakke til Kvam herad. Det er naturlig å tenke seg at deler av de inntekter som kommer til kommunen fra dette , og fra eiendomskatten, også kommer hytteeierne på Kvamskogen tilgode.

Om vi sammenligner Kvamskogen med Mørkdalen på Voss, ser vi at de har fått til en fantastisk utvikling med store investeringer fra 2003. Dette har bare kunnet skje fordi kommune, næringsliv, grunneiere og investorer har arbeidet sammen. Det er nok nøkkelen til suksessen.

Kvamskogen kan ikke sammenlignes med Mørkdalen, og skal ikke bli som den. På Kvamskogen er det turområder med gode løyper som må være hovedattraksjonen. Mange nok skiheiser er også avgjørende. Det må legges til rette for at hele familien gis gode muligheter for utfoldelse.

Kvamskogen Vel har i min tid i styret tatt initiativ overfor Kvam herad, Kvamskogen Næringsutvalg, Bergen kommune, Bergen- og Omland Friluftsråd, Hordaland Vegkontor og Hordaland fylke for å få til samarbeid som kan føre til positiv utvikling på Kvamskogen. Foreløpig har dette ikke gitt ønskete resultater. Jeg ønsker at styret fremover legge stor vekt på å få til bedre samarbeid med offentlige myndigheter , Kvamskogen Næringslag og grunneierne. Det har dessverre ikke vært et godt nok samarbeid mellom myndigheter og Kvamskogen Vel tidligere år, og jeg har fått mange tilbakemeldinger på at Kvamskogen Vel er blitt sett på som en "lukket forening" og en hindring for utvikling av Kvamskogen. Dette har jeg tillit til at det nye flertallet i styret vil kunne endre. Vi trenger tillit og godt samarbeid og vi trenger at alle gode krefter arbeider for positiv utvikling på Kvamskogen. Gode eksempler på ny aktivitet er Landhandleriet på NAFen og ny giv på Kvamseter. Nå blir det viktig å få bort det såkalte "rekkefølgekravet" fra Hordaland Vegkontor som fører til at vi bl.a .ikke får til nybygg på Ungdomsheimen og utvikling av Aktiven. Jeg ser i dag tegn til at gode ting kan skje. Dette jobbes det nå aktivt med fra myndighetene, og Kvamskogen Vel må være pådriver.

Det er viktig for foreningen at vi får flere medlemmer. Da står vi sterkere for å få gjennomslag for våre ønsker. Da trenger vi et godt program eller visjon for det vi ønsker å få til. Her kan medlemmene komme med viktige innspill, slik Facebookgruppen for Kvamskogen har gjort.

Jeg ønsker at styret fremover jobber med disse sakene:

* **Løyper og stier:**

**Kvamskogen skal tilrettelegges bedre for å bli bergensernes og kvemmingenes ski-og fottur -område vinter og sommer.**

* **Det etableres bedre skiløyper for familien og eliteløperen.**
* **Det etableres samarbeid mellom Kvam herad, Bergen kommune, Hordaland Fylke, grunneiere, Hordaland Vegkontor, Kvamskogen Næringslag, velforeninger og Bergen- og Omland Friluftsråd for å utarbeid en helhetlig plan for friluftsliv på Kvamskogen.**
* **Kvamskogen skal ha trygge gang- og sykkelstier og gode fellestiltak som kaféer, kolonialbutikk, toaletter og overnattingsmuligheter.**
* **Styret må følge opp innspill fra hytteeierne (Facebook-gruppen)**
* **Forenkling og økonomisering av driften av foreningen må fortsette, slik at vi reduserer driftsutgiftene.**

**I stikkord:**

Jeg ønsker bl.a. å påvirke til:

- tryggere veier

- bedre og flere løyper

- oftere vedlikehold av løyper, oftere kjøring med løypemaskiner

- bedre og flere stier

- utvikling av bademuligheter rundt flere vann

- gode fiskemuligheter i vann og elver

- bedre toalettforhold for dagturister

- utvikling av overnattingsteder, kaféer m.v.

- samarbeid med Kvam herad om reguleringsplaner

- samarbeid med Hordaland vegkontor om gang og sykkel-stier og trygge veier

- følge opp innspill fra Facebook-gruppen for Kvamskogen

- styret må dessuten kunne bistå enkeltmedlemmer med råd og veiledning.

- økonomisering og forenkling av driften av foreningen

Jeg håper derfor på mange nye medlemmer og at flere melder sin interesse for å delta i styret.

Vennlig hilsen

Eva Grimstad

Hytteeier på Kvamskogen i 34 år og tidligere styremedlem i Kvamskogen Vel